Trotse arrogansie se val is baie groot | News24
Trotse arrogansie se val is baie groot
'n NUWE positiewe bewustheid by alle nugterdenkende Suid-Afrikaners uit alle agtergronde is besig om te ontwikkel.
'n Nuwe bestel, nie gegrond op ras en kleur nie, maar op die beginsels van ubuntu, integriteit en redelikheid.
Ons word gedring om die masker van ons oë af te neem en finaal wal te gooi teen breinspoeling dat:
• Die abnormale - moorde, geweld, korrupsie, nepotisme, beurtkrag, waterbesoedeling ens., die norm en nie die uitsondering is nie.
• Suid-Afrika, 'n land wat die potensiaal het om met die beste lande ter wêreld mee te ding, verdien om die muishond (spot) van die wêreld te wees.
• Die "status quo" onveranderlik is, omdat die ANC "almagtig" is. Onthou trotse arrogansie se val is baie groot.
• Die Zumatiese ANC retoriek dat "apartheid" vir ewig Pa moet staan vir alles wat skeefloop.
Hierdie "modus operandi" is besig om by talle Suid Afrikaners 'n verwoede aversie te ontketen. Gesonde logika dring ons om finaal standpunt in te neem en te besluit - Suid-Afrika sal nie in die smeltkroes van chaos ondergaan nie.
Ek ondersteunstem die ekonoom Dr Dawie Roodt - kom ons trek finaal 'n lyn.
Hiermee 'n vriendelike, dog uiters dringende beroep op elke Suid-Afrikaner in die algemeen en stemgeregtigdes van die Suidkus in die besonder - kom ons staan saam om mee te werk tot 'n verandering in die regering.
President Zuma ag homself verhewe bo die reg en verkrag die grondwet met n "arrogante glimlag".
Kom ons ontwaak uit die nagmerrie en werk saam om die demokratiese droom van 1994 te laat herleef.
Zuma en sy trawante kan by die stembus in 2016 'n terugslag ervaar wat momentum bring tot 'n oorname in 2019.
Laat ons almal besluit om 'n Suid-Afrika aan ons nageslag na te laat wat die naam "Reenboog nasie" regverdig. Kom ons ondersteun die DA om in 2019 in koalisie die regering oor te neem.
Ons sal (DV) in 2029 kan terugkyk op 'n 10 jaar van 'n gelukkige, florerende land - 'n reënboog Suid-Afrika vir almal - gefundeer op die beginsels van vryheid, billikheid en geleentheid vir almal.